በአማራ ክልል ከ8ነጥብ 6 ሚሊየን በላይ ቱሪስቶች የቱሪዝም መስህቦችን ጎበኙ
በአማራ ክልል ከውጭና ከውስጥ አገር የመጡ ከ8 ነጥብ 6 ሚሊየን በላይ ቱሪስቶች በተለያዩ የቱሪዝም መስህቦች መጎብኘታቸውን የባህል፣ ቱሪዝምና ፓርኮች ልማት ቢሮ አስታወቀ ፡፡የቢሮው የቅርስ ጥበቃና ቱሪዝም ልማት ዋና የስራ ሂደት መሪ አቶ የሺዋስ ደሣለኝ ዛሬ እንደገለጹት ፤ቀደም ሲል በክልሉ ተፈጥሮ በነበረው ሁከት ሳቢያ በመጠኑ ተቀዛቅዞ የነበረው የቱሪዝም ፍሰት አሁን ላይ ወደ ነበረበት ተመልሷል ፡፡ባለፉት ዘጠኝ ወራት ብቻ በክልሉ በሚገኙ ላሊበላ ፣ዓባይ ጢስና ሰሜን ትራሮች ብሄራዊ ፓርክ ጨምሮ በተለያዩ ታሪካዊ ፣ሃይማኖታዊና ተፈጥሮአዊ መስህቦች ላይ  8 ሚሊየን 665 ሺ 424 ቱሪስቶች ጎብኝተዋል ፡፡ከነዚሁም ውስጥ ከ8 ነጥብ 5 ሚሊየን በላይ ጎብኚዎች ከተለያዩ የሀገራችን ክፍሎች የመጡ ሲሆኑ፤ 87ሺ 463 ጎብኚዎች ደግሞ ከአሜሪካ፣ከአውሮፓ፣ከኤስያና ከሌሎች የዓለማችን አገሮች የመጡ መሆናቸውን ነው ያመለከቱት ፡፡ከነዚህ የውጭና የውስጥ ቱሪስቶች በቱሪዝም መስህብ ስፍራዎች በቆዩበት  ጊዜ ለጉብኝት፣ለልዩ ልዩ አገልግሎቶችና ለስጦታ እቃዎች ባወጡት ወጪ ከ2 ቢሊየን ብር በላይ ገቢ መገኘቱን ገልጸዋል ፡፡በክልሉ አንጻራዊ ሰላም እየሰፈነ በመምጣቱም በተለይም የሀገር ውስጥ ቱሪስቶች ፍሰት ከዓምናው ተመሳሳይ ወቅት ጋር ተመሳሳይ መሆኑን ገልጸዋል ፡፡የውጭ አገር ቱሪስቶችም ቢሆን በሁከቱ ወቅት የተወሰነ መዳከም ታይቶ የነበረ ቢሆንም አሁን ላይ የቱሪስት ፍሰቱ ወደ ነበረበት እየተመለሰ መሆኑን ነው ያስታወቁት ፡፡የክልሉ የቱሪዝም ፍሰት የበለጠ ለማሻሻልም ዓውደ ርኢይና ባዛር ፣የሀገር ውስጥና የውጭ ስብሰባዎችን በማዘጋጀት ፣ታላቅ ሃይማኖታዊ ጉዞዎችና ክብረ በዓላት በማስተባበር እንደዚሁም በተለያዩ የመገናኛ ብዙሃን የማስተዋወቅ ስራ መከናወናቸውን አስረድተዋል ፡፡